
a kéményseprő-ipari közszolgáltatásról szóló 14/2013. (III. 18.) Főv. Kgy. rendelet módosításáról szóló    /2013.(   .   ) önkormányzati rendelethez

A jogalkotásról szóló 2010. évi CXXX. törvény 17. §-a alapján a jogszabály előkészítője - a jogszabály feltételezett hatásaihoz igazodó részletességű - előzetes hatásvizsgálat elvégzésével felméri a szabályozás várható következményeit. A hatásvizsgálat során vizsgálni kell a tervezett jogszabály valamennyi jelentősnek ítélt hatását, különösen

· társadalmi, gazdasági, költségvetési hatásait,
· környezeti és egészségi következményeit,
· adminisztratív terheket befolyásoló hatásait, valamint
· a jogszabály megalkotásának szükségességét, a jogalkotás elmaradásának várható következményeit, és
· a jogszabály alkalmazásához szükséges személyi, szervezeti, tárgyi és pénzügyi feltételeket.

A törvényi előírásnak megfelelően a fővárosi kéményseprő-ipari közszolgáltatás díjak módosításának hatásait az alábbiakban foglaljuk össze.: 

1. Társadalmi, gazdasági, költségvetési hatások
1.1. Társadalmi hatások
2013. május 28-án kihirdették a kéményseprő-ipari közszolgáltatásról szóló törvény végrehajtásáról 347/2012. (XII. 11.) Korm. rendelet módosításáról szóló 166/2013. (V. 28.) Korm. rendeletet, mely a kéményseprő-ipari közszolgáltatási tevékenység egységnyi munkaráfordításának maximumát 4000 Ft-ról 2000 Ft-ra csökkentette. Ez a csökkentés a rezsicsökkentéssel kapcsolatos kormányzati intézkedések társadalmi hatásaihoz illeszkedik, csökkenti a háztartások terheit.

1.2. Gazdasági, költségvetési hatások
Az egységnyi munkaráfordítás jelenlegi 3.564 Ft-ról 2.000 Ft-ra történő csökkentése 2013. júliustól a FŐKÉTÜSZ előzetes becslése alapján a FŐKÉTÜSZ 2013. évi működési költségeinek fedezetében 500 millió Ft nagyságrendű, éves szinten pedig várhatóan 1 milliárd Ft-os hiányt eredményez. Ennek költségvetési kihatása jelentős, hisz ezt a Fővárosi Önkormányzat kompenzációként lesz köteles megtéríteni a FŐKÉTÜSZ számára. 

2.    Környezeti és egészségi következmények

A helyi szabályozásnak nincsenek környezeti és egészségi következményei.

3. Adminisztratív terhek alakulása

A szabályozás újabb adminisztratív terheket nem ró sem a lakosságra, sem a szolgáltatóra, sem az önkormányzatra.

4. A jogszabály megalkotásának szükségességét, a jogalkotás elmaradásának várható következményei

A felsőbb szintű jogszabályok változásából eredő jogalkotási kényszer indokolja a rendelet megalkotását. A jogalkotás elmaradása esetén a kéményseprő-ipari közszolgáltatásról szóló 14/2013. (III. 18.) Főv. Kgy. rendelet ellentétes lesz a kéményseprő-ipari közszolgáltatásról szóló törvény végrehajtásáról 347/2012. (XII. 11.) Korm. rendelettel, valamint a rezsicsökkentéssel kapcsolatos kormányzati intézkedésekkel. 


5. A jogszabály alkalmazásához szükséges személyi, szervezeti, tárgyi és pénzügyi feltételek

A kompenzáció alátámasztott fedezetigényét a Fővárosi Önkormányzat 2013. évi költségvetési rendeletének módosításával fogja biztosítani.

Budapest, 2013. június 11.

